Det kraftige blæsevejr fortsætter frem til midnat og volder stadig problemer.

Blæsten, som har stået ind over Nordjylland hele dagen, har tirsdag aften forårsaget skader på en bygning i Nørresundby. - Et tag er ved at løsne sig, og vi har været ude at besigtige det, siger vagthavende chef ved Nordjyllands Beredskab, Morten Axelsen. Det drejer sig om adressen Lindholm Brygge 35, hvor dele af taget er i risiko for nedstyrtning. - Vi har været i kontakt med ejeren, der nu er ved at forsøge at skaffe fastgørelse. Så det afventer vi. Der er tale om tagpap på bygningen, der ligger helt ud til Limfjorden. Politiet opfordrer til at undgå unødig udendørs færdsel indtil videre. - Vi har en patrulje i området for at sikre, at uvedkommende ikke går derhen og for at være på den sikre side, lyder det fra politiet tirsdag aften.